Document ID: 31983L0478

31983L0478
L 263/33
JURNALUL OFÍCIAL AL UNIUNII EUROPENE
DIRECTIVA CONSILIULUI
din 19 septembrie 1983
de efectuare a celei de-a cincea modificări (azbest) a Directivei 76/769/CEE privind apropierea actelor cu putere de lege și a actelor administrative ale statelor membre referitoare la restricțiile privind introducerea pe piață și utilizarea anumitor substanțe și preparate periculoase
(83/478/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene și, în special, articolul 100 al acestuia,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât utilizarea azbestului și a anumitor produse cu conținut de azbest poate duce la eliberarea, în detrimentul sănătății oamenilor, de fibre și prafuri care pot cauza azbestoză și cancer;
întrucât prevenirea este cea mai bună metodă de protecție a sănătății oamenilor;
întrucât o metodă deosebit de eficientă de protecție a sănătății oamenilor și a mediului este interzicerea utilizării anumitor fibre, cum ar fi crocidolitul (azbest albastru), care, conform anumitor surse științifice, sunt deosebit de periculoase;
întrucât în prezent nu există totuși posibilitatea interzicerii totale a crocidolitului; întrucât retragerea de pe piață a tuturor produselor care conțin crocidolit nu ar fi rezonabilă, deoarece manipularea acestor produse în scopul retragerii sau distrugerii lor prin eliberare de fibre ar putea reprezenta un pericol pentru sănătatea oamenilor;
întrucât, în viitorul apropiat, anumite produse care conțin crocidolit, precum garniturile de etanșare și țevile din azbociment sau convertizoarele de cuplu, nu pot fi substituite integral, la nivel comunitar, cu înlocuitori cu proprietăți cel puțin echivalente;
întrucât este necesar să se prevadă o etichetare specială care să indice riscurile pe care le implică utilizarea produselor care conțin fibre de azbest;
întrucât, în unele state membre, etichetarea acestor produse face obiectul unor reglementări diferite în ceea ce privește condițiile de introducere pe piață;
întrucât prezenta directivă restrânge introducerea pe piață și utilizarea crocidolitului și a produselor care conțin fibre de crocidolit;
întrucât restricțiile privind introducerea pe piață și utilizarea altor fibre de azbest și a produselor care conțin fibre de azbest pot duce la creșterea protecției sănătății oamenilor; întrucât, în așteptarea unor dispoziții comunitare privind astfel de restricții, măsurile de armonizare referitoare la aceste fibre se limitează la dispoziții privind etichetarea;
întrucât, în lumina progreselor tehnice și științifice și ținându-se seama de posibilitatea înlocuirii crocidolitului cu substanțe mai puțin periculoase, este necesară revizuirea periodică a sistemului de exceptări prevăzut de prezenta directivă în vederea realizării modificărilor adecvate acolo unde este cazul;
întrucât interzicerea anumitor fibre de azbest și dispozițiile diferite privind etichetarea impuse de unele state membre afectează funcționarea pieței comune; întrucât, prin urmare, este necesară apropierea actelor cu putere de lege și a actelor administrative relevante ale statelor membre și modificarea în consecință a anexei la Directiva 76/769/CEE (4), astfel cum a fost modificată ultima dată prin Directiva 83/264/CEE (5),
ADOPTĂ PREZENTA DIRECTIVĂ:
Articolul 1
Anexa la Directiva 76/769/CEE devine anexa I.
Articolul 2
La anexa I la Directiva 76/769/CEE se adaugă următorul punct 5:
„5. Fibre de azbest
5.1. Crocidolit
Nr. CAS 12001-28-4 (6)
5.1. Se interzice introducerea pe piață și utilizarea acestei fibre și a produselor care conțin această fibră.
Cu toate acestea, fiecare stat membru poate permite introducerea pe piață a produselor care conțin această fibră până la 30 iunie 1988 dacă au fabricat-o înainte de 1 ianuarie 1986.
De asemenea, fiecare stat membru poate fi scutit de obligația de a interzice utilizarea produselor care conțin această fibră dacă respectivele produse au fost fabricate, introduse pe piață sau utilizate înainte de 1 ianuarie 1986.
De asemenea, fără a aduce atingere dispozițiilor prevăzute de alte directive comunitare, statele membre pot exclude de la această interdicție următoarele produse, inclusiv fibrele și produsele semifinite necesare la fabricarea lor:
(a)
țevi din azbociment;
(b)
inele de etanșare, garnituri, manșoane și compensatoare flexibile, rezistente la acizi și temperaturi;
(c)
convertizoare de cuplu.
5.2. Toate fibrele de azbest:
Crocidolit, CAS nr. 12001-28-4
Crisotil, CAS nr. 12001-29-5
Amozit, CAS nr. 12172-73-5
Antofilit, CAS nr. 77536-67-5
Actinolit, CAS nr. 77536-66-4
Tremolit, CAS nr. 77536-68-6
5.2. Fără a aduce atingere punctului 5.1, introducerea pe piață și utilizarea produselor care conțin aceste fibre poate fi permisă numai dacă produsele sunt etichetate în conformitate cu dispozițiile prevăzute de anexa II.
Articolul 3
Următoarea anexă II se adaugă la Directiva 76/769/CEE:
„ANEXA II
Dispoziții speciale privind etichetarea produselor care conțin azbest
1. Toate produsele care conțin azbest sau ambalajul acestora trebuie să conțină eticheta definită după cum urmează:
(a)
eticheta conformă cu modelul următor trebuie aibă înălțimea (H) de cel puțin 5 cm și lățimea de 2,5 cm;
(b)
eticheta constă din două părți:
-
partea superioară (h1 = 40 % H) cuprinde litera «a» de culoare albă, pe fond negru;
-
partea inferioară (h2 = 60 % H) cuprinde textul standard de culoare albă și neagră pe fond roșu și este clar lizibil;
(c)
dacă produsul conține crocidolit, cuvintele «conține azbest» utilizate în textul standard se înlocuiesc cu «conține crocidolit/azbest albastru».
Statele membre pot exclude de la dispozițiile prevăzute la paragraful 1 produsele destinate a fi introduse pe piață pe teritoriul lor. Cu toate acestea, eticheta acestor produse trebuie să cuprindă cuvintele «conține azbest»;
(d)
dacă etichetarea se realizează direct pe produse, este suficientă o singură culoare în contrast cu cea de fond.
2. Eticheta prevăzută de prezenta anexă se aplică conform următoarelor norme:
(a)
pe fiecare dintre cele mai mici unități livrate;
(b)
dacă un produs este compus din elemente pe bază de azbest, este suficientă numai etichetarea respectivelor elemente. Se poate renunța la etichetare dacă dimensiunea redusă sau alte condiții nepotrivite ale ambalajului fac imposibilă aplicarea unei etichete pe elementul în cauză.
3. Etichetarea produselor ambalate care conțin azbest
3.1. Următoarele indicații trebuie să apară pe etichete clar lizibile și de neșters, aplicate pe ambalajul sau pe produsele ambalate care conțin azbest:
(a)
simbolul și indicațiile de pericol relevante, în conformitate cu prezenta anexă;
(b)
recomandările de prudență care trebuie selectate în conformitate cu indicațiile prevăzute la prezenta anexă, în măsura în care sunt relevante pentru produsul în cauză.
Dacă pe ambalaj sunt menționate informații suplimentare de siguranță, acestea nu trebuie să atenueze sau să contrazică indicațiile prevăzute la literele (a) și (b).
3.2. Etichetarea prevăzută la punctul 3.1 se efectuează în una dintre următoarele modalități:
-
pe o etichetă aderentă bine aplicată pe ambalaj;
-
pe o etichetă volantă, bine prinsă de ambalaj;
-
prin imprimare directă pe ambalaj.
3.3. Produsele care conțin azbest și sunt protejate numai printr-un ambalaj de plastic sau un ambalaj similar sunt considerate produse ambalate și sunt etichetate în conformitate cu punctul 3.2. Dacă produsele sunt scoase din astfel de ambalaje și introduse pe piață neambalate, fiecare cea mai mică unitate trebuie să fie însoțită de un prospect care conține elemente de etichetare în conformitate cu punctul 3.1.
4. Etichetarea produselor neambalate care conțin azbest
În ceea ce privește produsele neambalate care conțin azbest, etichetarea în conformitate cu punctul 3.1 se efectuează:
-
pe o etichetă aderentă bine aplicată pe produsul care conține azbest;
-
pe o etichetă volantă, bine prinsă de respectivul produs;
-
prin imprimare directă pe produse
sau, dacă cele menționate anterior nu pot fi aplicate în mod rezonabil, de exemplu, din cauza dimensiunii reduse a produsului, a proprietăților necorespunzătoare ale produsului sau a anumitor dificultăți tehnice, printr-un prospect care conține elemente de etichetare în conformitate cu punctul 3.1.
5. Fără a aduce atingere dispozițiilor comunitare privind siguranța și igiena la locul de muncă, eticheta aplicată pe produsul care, în cadrul utilizării sale, poate fi prelucrat sau finit trebuie să fie însoțită de orice recomandare de prudență relevantă pentru produsul în cauză, în special de următoarele:
-
a se lucra, pe cât posibil, în aer liber sau într-un spațiu bine aerisit;
-
a se utiliza, de preferință, unelte manuale sau unelte cu viteză redusă, prevăzute, dacă este necesar, cu un dispozitiv corespunzător de colectare a prafului. Dacă se utilizează unelte cu viteză mare, acestea trebuie să fie întotdeauna echipate cu un astfel de dispozitiv;
-
dacă este posibil, a se umezi materialul înainte de a tăia sau a găuri;
-
a se umezi praful, a se așeza într-un recipient bine închis și a se îndepărta în condiții de siguranță.
6. Etichetarea produselor de uz casnic care nu este reglementată la punctul 5 și care, în timpul utilizării, ar putea elimina fibre de azbest, trebuie, dacă este necesar, să cuprindă următoarea recomandare de prudență: «a se înlocui dacă este uzat(ă)».
7. Statele membre pot condiționa introducerea pe piață, pe teritoriul acestora, a produselor care conțin azbest de utilizarea limbii sau a limbilor lor oficiale pe etichete.”
Articolul 4
(1) Statele membre adoptă și pun în aplicare dispozițiile necesare pentru a se conforma prezentei directive în termen de 30 de luni de la notificarea acesteia (7). Ele informează de îndată Comisia cu privire la aceasta.
(2) Comisiei îi sunt comunicate de statele membre textele dispozițiilor de drept intern pe care le adoptă în domeniul reglementat de prezenta directivă.
Articolul 5
Prezenta directivă se adresează statelor membre.
Adoptată la Bruxelles, 19 septembrie 1983.

Labels: 3
15
4
20